අමාත්‍යාංශ අතර මනා සම්බන්ධීකරණයක් පවත්වාගෙන යාම සඳහා අමාත්‍යාංශ සම්බන්ධීකරණ ඒකකයක් ද ස්ථාපිත කිරීමට නියමිත බව වීරතුංග මහතා ප්‍රකාශ කරයි.පසුගිය රජයේ අමාත්‍ය මණ්ඩලය ඉහළ අගයක් ගෙන තිබූ අතර ඒ නිසාම විවිධ අමාත්‍යාංශවලට සමගාමී විෂයයන් බෙදා වෙන් කිරීමේ ගැටලු පැන නැගී තිබිණ.මේ නිසා සංවර්ධන ක්‍රියාවලියට යම් යම් බාධා පැන නැගුණු බව පෙන්වා දුන් වීරතුංග මහතා මෙවර පත් කෙරුණු අමාත්‍ය මණ්ඩලයේ අමාත්‍යවරුන් 37 දෙනකු පමණක් සිටින නිසා එවන් ගැටලු පැන නොනඟින බවට විශ්වාසය පළ කෙළේය.ජනාධිපති මහින්ද රාජපක්ෂ මහතා පසුගිය මැතිවරණවල දී ජනතාවට දුන් පොරොන්දුව ඉටු කරමින් සීමිත අමාත්‍ය මණ්ඩලයක් පත් කළ අතර ඔවුහු පසුගිය 23 වැනිදා ජනාධිපති ලේකම් කාර්යාලයේ දී දිවුරුම් දුන්හ.